**Povzetek revizijskega poročila *Pravilnost dela poslovanja Mestne občine Nova Gorica***

Računsko sodišče je revidiralo *pravilnost poslovanja Mestne občine Nova Gorica v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, tekoče transfere nepridobitnim organizacijam in ustanovam, investicijske odhodke in zadolževanje*. Cilj revizije je bil izrek mnenja o pravilnosti poslovanja Mestne občine Nova Gorica v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, tekoče transfere nepridobitnim organizacijam in ustanovam, investicijske odhodke in zadolževanje.

Računsko sodišče je o pravilnosti dela poslovanja Mestne občine Nova Gorica v letu 2015 izreklo *mnenje s pridržkom*, ker občina ni poslovala v skladu s predpisi v naslednjih primerih:

* proračuna, rebalansov proračuna in zaključnega računa proračuna ni pripravila po funkcionalni klasifikaciji; v poročilu o izvrševanju proračuna v prvem polletju ni predstavila vseh zahtevanih podatkov; ni šestmesečno poročala o izvršenih prerazporeditvah proračunskih sredstev; ni določila obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; v kadrovskem načrtu ni prikazala vseh zahtevanih podatkov; pri plačilu obveznosti iz proračuna ni upoštevala zakonskih plačilnih rokov;
* v treh postopkih dodelitve tekočih transferov nepridobitnim organizacijam in ustanovam v razpisni dokumentaciji ni določila načina uporabe in pomena posameznih meril, s pomočjo katerih se med tistimi, ki izpolnjujejo pogoje, izberejo prejemniki sredstev, iz dokumentacije pa ni razviden način ocenjevanja in vrednotenja (izplačila v letu 2015 v skupnem znesku 182.115 evrov); v štirih postopkih dodelitve tekočih transferov nepridobitnim organizacijam in ustanovam je predlog razdelitve sredstev podpisal predsednik strokovne komisije, ne pa tudi člani strokovne komisije; v postopku dodelitve tekočih transferov na področju tehnične kulture ocene vlog ni opravila na podlagi meril, ki so bila navedena v Odloku o sofinanciranju programov na področju tehnične kulture v Mestni občini Nova Gorica (izplačila v letu 2015 v skupnem znesku 50.000 evrov); v postopku dodelitve tekočih transferov na področju programov socialne dejavnosti je župan v komisijo za izbor programov in projektov s področja socialnih dejavnosti imenoval člana, ki sta bila s prejemnikoma sredstev interesno povezana v smislu poslovne povezanosti; sedmim prejemnikom je z neposredno pogodbo dodelila in izplačala sredstva v skupnem znesku 4.295 evrov, ne da bi prej izvedla javni razpis;
* pri načrtovanju projekta gradnje objekta športne dvorane v Novi Gorici ni pripravila predinvesticijske zasnove; s pogodbo za najem s postopnim odkupom objekta športne dvorane v Novi Gorici je prevzela obveznosti nad dovoljenim obsegom; v pogodbi za najem s postopnim odkupom objekta športne dvorane v Novi Gorici podizvajalec ni naveden;
* pravni temelj in višino obveznosti, ki izhaja iz računa v znesku 23.095 evrov, je potrdila, še preden je bila storitev izvedena; dopustila je, da sta dela na objektu izvajala podizvajalca, ne da bi pridobila pogodbi, ki bi ju morala podizvajalca skleniti z izbranim ponudnikom, in ne da bi ju pisno potrdila; za dela, ki sta jih izvedla podizvajalca, od ponudnika ni pridobila računov oziroma situacij; pogodbo, sklenjeno med izvajalcem in podizvajalcem, je pridobila prepozno; finančno zavarovanje je pridobila z rokom veljavnosti, krajšim od zahtevanega; ni pridobila finančnega zavarovanja za dobro izvedbo pogodbenih obveznosti; z aneksom ni podaljšala roka izvedbe del; dokumentacijo po dokončanju del je pridobila prepozno; dopustila je, da je dela izvajal podizvajalec, preden ga je potrdila z aneksom;
* ni v celoti izvajala nadzora nad zadolževanjem pravnih oseb javnega sektorja na ravni občine; dolgoročno se je zadolžila s sklenitvijo pogodbe o obročnem odplačilu obveznosti v znesku 582.830 evrov, ne da bi upoštevala postopke zadolževanja občin, ki jih določata Zakon o financiranju občin in Pravilnik o postopkih zadolževanja občin; od dveh pravnih oseb javnega sektorja na ravni občine ni pridobila podatkov o stanju njune zadolženosti na dan 31. 12. 2015.

Računsko sodišče je Mestni občini Nova Gorica podalo *priporočila* za izboljšanje poslovanja.

Ljubljana, 1. junija 2017